再遊石壁寺
作者：于石
朝代：宋

paragraphs: 曾爲石壁遊，更借僧房宿。
樓閣倚林腰，溪山醒塵目。
敲門尋舊僧，清響應林谷。
老僧不厭客，分我雲半屋。
禪月豈後身，尚餘詩滿腹。
疑我亦荀鶴，再與賦漢牧。
汲井晝煮茶，洗鉢夜分粥。
山空人語寂，邀我入深竹。
獨抱無絃琴，不唱浮生曲。
月樹影參差，風鳴聲斷續。
翛然出塵表，身世轉幽獨。
明朝出山去，無言笑相矚。
江上石牛眠，秋草爲誰綠。